A BIZOTTSÁG 317/2007/EK RENDELETE
(2007. március 23.)
a kiváló minőségű friss, hűtött és fagyasztott marhahús és fagyasztott bivalyhús vámkontingenseinek megnyitásáról és kezeléséről szóló 936/97/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre (1) és különösen annak 32. cikke (1) bekezdésének első albekezdésére,
mivel:
(1)
A 936/97/EK bizottsági rendelet (2) rendelkezik a kiváló minőségű marhahúsra vonatkozó egyes vámkontingensek többéves időszakra történő megnyitásáról és kezeléséről.
(2)
Az importengedélyek rendszere alá tartozó mezőgazdasági termékek behozatali vámkontingenseinek kezelésére vonatkozó közös szabályok megállapításáról szóló, 2006. augusztus 31-i 1301/2006/EK bizottsági rendelet (3) a 2007. január 1-jétől kezdődő behozatali vámkontingens-időszakokra érvényes importengedélyekre vonatkozik. Az 1301/2006/EK rendelet különösen az importengedélyekre vonatkozó kérelmek, a kérelmezők jogállása és az engedélyek kiállítása tekintetében állapít meg részletes rendelkezéseket. A rendelet értelmében az importengedélyek a behozatali vámkontingens-időszak utolsó napjáig érvényesek. Az 1301/2006/EK rendelet rendelkezéseit 2007. július 1-jétől a 936/97/EK rendeletben megállapított további feltételek sérelme nélkül alkalmazni kell a rendelet alapján kiadott behozatali engedélyekre is. A 936/97/EK rendelet rendelkezéseit - amennyiben szükséges - az 1301/2006/EK rendelethez kell igazítani.
(3)
A 936/97/EK rendelet 5. cikkének (2) bekezdése előírja, hogy a kérelmek benyújtási határidejének utolsó napját követő második munkanapon a tagállamoknak értesíteni kell a Bizottságot a kérelmekben megjelölt összmennyiségről. A rendelet 5. cikkének (4) cikke előírja, hogy a kérelmek elfogadásáról szóló bizottsági döntéstől függően az engedélyeket minden hónap 11. napján adják ki. Gyakorlati okokból rendelkezni kell arról, hogy az engedélyeket minden hónap 15. napján adják ki. A 2007. évi munkaszüneti napok ütemterve miatt ezt a módosítást 2007. áprilistól kell alkalmazni.
(4)
A 936/97/EK rendelet néhány múltbeli behozatali vámkontingens-időszakra vonatkozó rendelkezése elavult. Az egyértelműség érdekében ezeket a rendelkezéseket el kell hagyni.
(5)
A marha- és borjúhúságazatbeli behozatali és kiviteli engedélyekre vonatkozó alkalmazási szabályokról, valamint a 2377/80/EGK rendelet (4) hatályon kívül helyezéséről szóló, 1995. június 26-i 1445/95/EK bizottsági rendelet 5. cikkének (1) bekezdése előírja, hogy a részletesebb rendelkezések sérelme nélkül engedélykérelmet kell benyújtani az egyetlen Kombinált Nómenklatúra-alszám vagy az említett rendelet I. mellékletében felsorolt Kombinált Nómenklatúra-alszámok egyik csoportja alá tartozó termékekre. Tekintettel a 936/97/EK rendelet alapján behozható termékek körére, a kérelmezőknek engedélyezni kell, hogy az ugyanarra a kontingenstételszámra vonatkozó egyetlen kérelmüket KN-kódonként vagy KN-kódcsoportonként feloszthassák.
(6)
A 936/97/EK rendeletet ennek megfelelően módosítani kell.
(7)
Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
A 936/97/EK rendelet a következőképpen módosul:
1.
Az 1. cikk (1) bekezdésének helyébe a következő szöveg lép:
„(1) Az alábbi vámkontingensek minden évben megnyílnak a július 1-jétől számított és az azt követő év június 30-ig terjedő egyéves időszakra, a továbbiakban: behozatali vámkontingens-időszak:
-
60 250 tonna, a 0201 és a 0202 KN-kód alá tartozó, kiváló minőségű friss, hűtött vagy fagyasztott szarvasmarhafélék húsa, valamint a 0206 10 95 és a 0206 29 91 KN-kód alá tartozó termékek tekintetében. E kontingens tételszáma: 09.4002,
-
2 250 tonna, a 0202 30 90 KN-kód alá tartozó, fagyasztott, kicsontozott bivalyhús, a kicsontozott hús tömegében kifejezve. E kontingens tételszáma: 09.4001,
az első albekezdésben említett kontingensek kiszámításakor 100 kilogramm csontos hús 77 kilogramm kicsontozott húsnak felel meg.”
2.
A 2. cikk a következőképpen módosul:
a)
a b) pont ötödik albekezdését el kell hagyni;
b)
a b) pont harmadik albekezdését el kell hagyni.
3.
A 3. cikk (2) bekezdésének helyébe a következő szöveg lép:
„(2) A 2. cikk f) pontjában meghatározott mennyiség behozatalához a behozatali vámkontingens-időszakot 12 egy hónapos alidőszakra kell osztani. Minden alidőszakban a rendelkezésre álló mennyiség megfelel az összmennyiség egytizenketted részének.”
4.
A 4. cikk a következőképpen módosul:
a)
az a) és a b) pontot el kell hagyni;
b)
a c) pont helyébe a következő szöveg lép:
„c)
az engedélykérelmek és az engedélyek 8. rovatában fel kell tüntetni a származási országot és az »igen«-t kereszttel be kell jelölni. Az engedélyek maguk után vonják a kérdéses országból való behozatal kötelezettségét;”
5.
Az 5. cikk helyébe a következő szöveg lép:
„5. cikk
(1) A 4. cikkben említett engedélykérelmeket kizárólag minden behozatali vámkontingens-időszak minden egyes hónapjának első öt napja során lehet benyújtani.
Az 1445/95/EK rendelet 5. cikkének (1) bekezdése ellenére az ugyanazt a kontingenstételszámot érintő kérelmek az említett rendelet I. mellékletében felsorolt KN-kódok vagy KN-kódcsoportok alá tartozó termékek közül egyre vagy többre is vonatkozhatnak. Amennyiben a kérelmek több KN-kódra vonatkoznak, a kérelmezett mennyiségeket KN-kódonként vagy KN-kódcsoportonként kell jelezni. Minden esetben valamennyi KN-kódot fel kell tüntetni az engedélykérelem és engedély 16. rovatában, azok árumegnevezését pedig a 15. rovatban.
(2) A kérelmek benyújtási határidejének utolsó napját követő második munkanapon legkésőbb brüsszeli idő szerint 16.00 óráig a tagállamok értesítik a Bizottságot a kérelmekben származási országonként megjelölt összmennyiségről.
(3) A behozatali engedélyeket minden hónap 15. napján kell kiadni.
Valamennyi kiadott engedély KN-kódonként vagy KN-kódcsoportonként meghatározza a vonatkozó mennyiséget.”
6.
A 8. cikk (2) bekezdésének a) pontja helyébe a következő szöveg lép:
„a)
A 6. és 7. cikkel összhangban kiállított eredetiségigazolás eredetijét, továbbá egy másolatát be kell nyújtani az illetékes hatósághoz, az eredetiségigazoláshoz tartozó első behozatali engedélyre vonatkozó kérelemmel együtt.”
7.
A 9. cikk helyébe a következő szöveg lép:
„9. cikk
Az eredetiségigazolások és a behozatali engedélyek kiállításuktól számított három hónapig érvényesek. Az eredetiségigazolások érvényességi ideje azonban legkésőbb a kiállítást követő június 30-án lejár.”
8.
A 10. cikk helyébe a következő szöveg lép:
„10. cikk
E rendelet 2. cikkének f) pontjában említett mennyiségekre az 1445/95/EK rendelet, az 1291/2000/EK (5) és az 1301/2006/EK (6) bizottsági rendelet rendelkezései alkalmazandók, amennyiben e rendelet másképp nem rendelkezik.
E rendelet 1. cikke (1) bekezdésének második francia bekezdésében és 2. cikke a), b), c), d), e) és g) pontjában említett mennyiségekre az 1445/95/EK rendelet, az 1291/2000/EK rendelet és az 1301/2006/EK rendelet III. fejezetének rendelkezései alkalmazandók, amennyiben e rendelet másképp nem rendelkezik.
2. cikk
Ez a rendelet az Európai Unió Hivatalos Lapjában történő közzétételét követő napon lép hatályba.
Rendelkezéseit 2007. július 1-jétől kell alkalmazni. Az e rendelettel módosított 936/97/EK rendelet 5. cikkének (3) bekezdése azonban 2007. április 1-jétől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 23-án.